Γιώργος Αγγελόπουλος (αθλητής)

Ο Γιώργος Αγγελόπουλος (Αθήνα, 8 Ιανουαρίου 1982), γνωστός και με το παρατσούκλι «Ντάνος», είναι Έλληνας προπονητής θαλάσσιου σκι, ηθοποιός, επιχειρηματίας και πρώην επαγγελματίας ποδοσφαιριστής, ο οποίος αγωνιζόταν ως αμυντικός. Έγινε γνωστός στο ευρύ κοινό το 2017, μέσα από τη συμμετοχή του στο τηλεοπτικό παιχνίδι επιβίωσης Survivor, στο οποίο αναδείχτηκε νικητής, αποκτώντας πρωτοφανή δημοσιότητα ακόμα και για τα δεδομένα νικητή ριάλιτι. Γεννήθηκε στην Αθήνα και μεγάλωσε στη Σκιάθο.

Συλλογική καριέρα

Ποδόσφαιρο 
Ξεκίνησε την ποδοσφαιρική του καριέρα στη Σκιάθο. Από εκεί πήγε στον Ολυμπιακό Βόλου το 2004 μέχρι το καλοκαίρι του 2005. Είχε μόνο μία συμμετοχή σε επίσημο παιχνίδι. Στη συνέχεια αγωνίστηκε για λογαριασμό του Α.Σ. Ρόδος για τη σεζόν 2005 με 2006, στην οποία είχε 23 συμμετοχές και τέσσερα γκολ.

Για μία τριετία αγωνίστηκε στην ομάδα του Εθνικού Αστέρα της Καισαριανής, στην οποία είχε 40 συμμετοχές και ένα γκολ. Την αγωνιστική περίοδο του 2008 είχε προπονητή τον Siniša Gogić. Το 2009 επέστρεψε στη Ρόδο. Τερμάτισε την ποδοσφαιρική καριέρα του στις 26 Μαΐου 2010 στον αγώνα με τον Ιωνικό στη Νεάπολη. Με τον τερματισμό της ποδοσφαιρικής του καριέρας, στράφηκε στο χώρο των water sports.

Τηλεόραση και Motivational Speaking 
Ο Γιώργος Αγγελόπουλος έγινε γνωστός στο ευρύ κοινό μέσα από τη συμμετοχή του στον πέμπτο κύκλο του τηλεοπτικού παιχνιδιού επιβίωσης Survivor Greece, το οποίο προβλήθηκε από τη συχνότητα του ΣΚΑΪ. Αποφάσισε να δηλώσει συμμετοχή στο νέο κύκλο του παιχνιδιού, ο οποίος προβλήθηκε το 2017. Αφού πέρασε από casting, τελικά εντάχθηκε στην ομάδα των παικτών και τον Φεβρουάριο του 2017 ταξίδεψε στον Άγιο Δομίνικο για τα γυρίσματα του παιχνιδιού. Στις 5 Ιουλίου αναδείχθηκε νικητής, έχοντας διανύσει 148 μέρες στο παιχνίδι. Η δημοσιότητά του ξεπέρασε τη δημοσιότητα ανάλογων νικητών ριάλιτι στην Ελλάδα, καθώς η τηλεθέαση του Survivor τη συντριπτική πλειοψηφία των ημερών προβολής του ξεπερνούσε το 60% και συχνά το 70%, ενώ ο τελικός ξεπέρασε το 80%. Η νίκη και η δημοσιότητά του συντέλεσαν κατά πολλούς στην εντυπωσιακή αύξηση του τουρισμού στη Σκιάθο το 2017, η οποία ξεπέρασε τον Ιούνιο το 24%, κυρίως λόγω Ελλήνων που ήθελαν να συναντηθούν μαζί του.

Στις 28 Νοεμβρίου 2017, βρέθηκε στην Κύπρο όπου μαζί με την Ντορέττα Παπαδημητρίου παρουσίασαν τα Time Out Eating Awards για το 2017, τον γαστρονομικό θεσμό του νησιού που βράβευε τα καλύτερα εστιατόρια για 13η χρονιά.

Από το 2018 μέχρι το 2019 πρωταγωνιστούσε στη σειρά του Alpha, Το Τατουάζ, ενώ έχει πρωταγωνιστήσει σε διαφημίσεις και κάνει ομιλίες με θέμα το motivation.

Βιβλίο 
Το Φεβρουάριο του 2019 κυκλοφόρησε το αυτοβιογραφικό του βιβλίο με τίτλο «Ντάνος: Μια αφήγηση στην Αυγή Σαββίδου» από την Εκδοτική Αθηνών.

Κινηματογράφος 
Ο Αγγελόπουλος έκανε το ντεμπούτο του στον κινηματογράφο με τη συμμετοχή του στην ταινία του Μάρκου Σεφερλή, Χαλβάη 5-0, στον ρόλο του ιατροδικαστή Καρόζη. Η ταινία έκανε πρεμιέρα στις 30 Ιανουαρίου 2020.

Φιλανθρωπική δράση 
Ο Γιώργος Αγγελόπουλος ανακοίνωσε μέσω του προσωπικού του λογαριασμού στα μέσα κοινωνικής δικτύωσης ότι θα είναι Πρεσβευτής Φιλανθρωπίας στη μη κυβερνητική οργάνωση "ΕΛΠΙΔΑ" για παιδιά με καρκίνο και λευχαιμία η οποία εδρεύει στη Λευκωσία, ενώ υπήρξε επίσημος καλεσμένος της φιλανθρωπικής εκδήλωσης «Κολυμπάμε με τους Ο.Υ.Κ για τους δικούς μας μικρούς ήρωες», μια πρωτοβουλία του Λουκά Φουρλά. Η εκδήλωση συνεχίζεται να πραγματοποιείται κάθε χρόνο την ίδια περίοδο, με τον Αγγελόπουλο να βρίσκεται εκεί ως πρεσβευτής του ιδρύματος και να κολυμπάει μαζί με τους Ο.Υ.Κ. και τον Λουκά Φουρλά.

Το 2020 ίδρυσε, από κοινού με τους Αναστάσιο Ντούγκα και Ράνια Κωστάκη, το σωματείο «Φύλακας Άγγελος» για την προστασία των κακοποιημένων και παραμελημένων παιδιών. Μία από τις πρώτες δράσεις του νεοσυσταθέντος σωματείου, ήταν η δημιουργία ενός φιλόξενου χώρου υποδοχής των ανήλικων παιδιών στο Δικαστικό Μέγαρο Θεσσαλονίκης.

Φιλμογραφία

Κινηματογράφος

Τηλεόραση

Αναφορές

Εξωτερικοί σύνδεσμοι 

ΔΙΑΣΗΜΟΙ – Survivor – ΣΚΑΪ
https://www.alphatv.gr/show/to-tatoyaz/

Έλληνες ποδοσφαιριστές
Ποδοσφαιριστές Ολυμπιακού Βόλου
Ποδοσφαιριστές Εθνικού Αστέρα
Έλληνες άνδρες ηθοποιοί τηλεόρασης